Grete Frische
Grete Frische var en dansk skuespiller, manuskriptforfatter og instruktør. Hendes Snøvle-Sofie var en populær komisk figur i samtiden. Herudover skrev hun manuskripter til film af bl.a. Bodil Ipsen og Alice O'Fredericks.
Hun debuterede i 1938 som skuespiller på Det Ny Teater i faren Axel Frisches direktørtid.
I 1940 kom hun til Nordisk Film som elev. Her arbejdede hun for bl.a. Benjamin Christensen, og hun kom siden til ASA, hvor hun assisterede som manuskriptforfatter og instruktør. Sammen med sin far, som spillede titelrollen, skrev hun Kriminalassistent Bloch (1943), som hun iscenesatte sammen med Poul Bang. Det var den første spillefilm indspillet på Saga Studio i Charlottenlund.
Samarbejdet med Poul Bang fortsatte på En ny dag gryer (1945), en dansk udgave af Carol Reeds Bank Holiday (1938). I samme film medvirkede Grete Frische i en birolle som en snøvlende frøken, som blev kendt og elsket som Snøvle-Sofie og var inspireret af skuespillerinden Petrine Sonne. Frische optrådte med sine Snøvle-Sofie-monologer i revyer og radioudsendelser. Til radioen skrev hun også hørespil.
Til Grete Frisches væsentligste arbejde hører manuskripterne til Bodil Ipsen og Lau Lauritzen jr.s besættelsesdrama Støt står den danske sømand (1948) og kvindefilmen Så mødes vi hos Tove (1946), som hun instruerede sammen med Alice O'Fredericks, til hvem hun også skrev Min datter Nelly (1955) og flere af de populære Far til fire- og Morten Korch-film.